Jong Oos-Kaapse paartjie saam vermoorJacqueline Miller. Foto: Facebook. Die Oos-Kaapse polisie volg talle leidrade op nadat die liggame van ŉ jong paartjie, Jacqueline Miller (20) en Carl George (20), van Mthatha Sondag in ŉ dam buite die dorp gevind is. Lt.kol. Mzukisi Fayela, polisiewoordvoerder, het Dinsdag aan Maroela Media gesê die ondersoek is in ŉ sensitiewe stadium, maar alle leidrade word opgevolg om die paartjie se moordenaar of moordenaars op te spoor. Fayela het gesê die paartjie het glo Saterdag vermis geraak. Carl George. Foto: Facebook “ŉ Plaaslike inwoner het Sondag die polisie ontbied nadat hy die twee se liggame, wat glo naby mekaar in die Mthathadam gestort is, opgespoor het,” het Fayela gesê. “Polisieduikers van die honde- en soek-en-reddingseenheid het hul liggame omstreeks 18:30 uit die water verwyder.” Fayela het gesê ŉ motor wat aan een van die slagoffers behoort, is later in KwaLink opgespoor. Nie een van die slagoffers woon in dié gebied nie. Daar word vermoed dat die paartjie met ŉ stomp voorwerp geslaan is, aangesien hulle wonde aan hul bolywe opgedoen het. Daar was nie sigbare koeëlwonde aan hul liggame nie. “Ons wil nie nou oor die motief vir die moorde bespiegel nie,” het hy gesê. Na wat vasgestel kon word, word slegs George se klere en selfoon vermis. Die vermoede bestaan dat die paartjie Saterdagmiddag ontvoer is en elders vermoor is voordat hul liggame in die dam gestort is. Joy Marnitz, Miller se tannie, het Maandag in ŉ Facebook-inskrywing geskryf dat haar hart swaar is. “Die trane wil net vloei, maar ek moet sterk wees. Die gedagte dat ek my susterskind op so ŉ wrede manier moes verloor, breek my hart. Ek kan nie verstaan hoe ŉ mense met soveel boosheid gevul kan word om so iets aan die jongmense te doen nie. Twee families is nou in rou gedompel. Rus in vrede.” Yvette George, George se ma, het gesê: “My kinders julle is op ŉ baie slegte manier van ons weggevat, maar ek weet God hou julle hande vas. Mag jul onskuldige siele in vrede rus.” Lees die opvolgberig hier.